b'\n_START_ARTICLE_\nStabbursdalen nasjonalpark\n_START_SECTION_\nGeografi, landskap, geologi\n_START_PARAGRAPH_\nSentralt i nasjonalparken ligger det h\xc3\xb8yeste fjellet i denne delen av Finnmark, \xc4\x8cohkar\xc3\xa1\xc5\xa1\xc5\xa1a, 1139 moh. Det ligger ogs\xc3\xa5 fire andre av fylkets 25 h\xc3\xb8yeste fjell i eller p\xc3\xa5 grensen av parken. Disse inng\xc3\xa5r i fjellgruppen gaissene. _NEWLINE_Nasjonalparken har en meget interessant kvart\xc3\xa6rgeologi som viser innlandsisens bevegelser og arbeid under siste istid. Stabburselva ble i sin tid skapt av smeltevann fra isbreer fra siste istid. Den nedre delen av dalen er et plat\xc3\xa5 som ligger 60 \xe2\x80\x93 70 moh. Under nedsmeltingen av innlandsisen over Skandinavia ble store masser av sand og grus forflyttet med elver av smeltevann. Etter istiden l\xc3\xa5 landet mye lavere, og gjennom noen tusen \xc3\xa5r har det da hevet seg slik at det blir slik et karakteristisk plat\xc3\xa5. _NEWLINE_Stabburselva renner igjennom Stabbursdalen i vestre og nordre del av nasjonalparken. Elva er drygt 60 km lang og f\xc3\xa5 st\xc3\xb8rre vassdrag i Norge har et s\xc3\xa5 uber\xc3\xb8rt preg som denne elva. Elva har atlanterhavslaks, sj\xc3\xb8r\xc3\xb8ye, sj\xc3\xb8\xc3\xb8rret, brun\xc3\xb8rret og gjedde, og den er kjent for sine mange fiskeplasser. Innenfor furuskogen snevrer dalen seg sammen til et juv med fossefall. Her er det mange stryk og store blankskurte overl\xc3\xb8p fra den gangen elva tok smeltevann fra hele indre Finnmark.\n_START_SECTION_\nFlora og fauna\n_START_PARAGRAPH_\nNasjonalparken har verdens nordligste furuskog og ble f\xc3\xb8rst og fremst opprettet for \xc3\xa5 ta vare p\xc3\xa5 denne skogen, omr\xc3\xa5dets \xc3\xb8vrige flora, og mange av Finnmarks karakteristiske landskapsformer: karrige h\xc3\xb8yfjell (Gaissa), \xc3\xa5pne vidder, trange elvegjel, fjellbj\xc3\xb8rkeskog og furumoer. _NEWLINE_Furua bredte seg ut over store omr\xc3\xa5der for 7500-5000 \xc3\xa5r siden, i overgangen mellom eldre og yngre steinalder. Det kom som et resultat av bl.a. en klimaforandring. Den \xc3\xa5rlige gjennomsnittstemperaturen \xc3\xb8kte med 2 \xe2\x80\x93 3\xcb\x9aC. Rundt 450 f.Kr. sank temperaturen til omtrent dagens niv\xc3\xa5, og skogen trakk seg igjen tilbake. Etter hvert var den bare \xc3\xa5 finne i de indre deler av fylket og innerst i Altafjorden og Porsangerfjorden. At skogen ble gjenv\xc3\xa6rende i Stabbursdalen, kan nok forklares med dalf\xc3\xb8rets topografi. Porsangerfjorden ligger bortimot rett nord \xe2\x80\x93 s\xc3\xb8r, og Stabbursdalen nesten vinkelrett p\xc3\xa5, skjermet mot den kalde vinden fra havet av fjell i nord. Skogen ligger omkring et v\xc3\xa5tmarksomr\xc3\xa5de, Lompola, der elva er stilleflytende og danner en serie av krokete sj\xc3\xb8er. Dette flommarkspartiet er det rikeste omr\xc3\xa5det i hele stabbursdalen. De frodige v\xc3\xa5tmarkene i st\xc3\xa5r i sterk kontrast til de ellers karrige fjellomr\xc3\xa5dene rundt. _NEWLINE_Omr\xc3\xa5det har et rikt fugleliv, blant annet hekker kvinand og laksand. Bj\xc3\xb8rkefinken er typisk, likes\xc3\xa5 dvergspurv som har sin hovedutbredelse i Sibir. Fiske\xc3\xb8rn og dvergfalk er vanlige, og verdens nordligste bestand av storfugl finnes i parken. Elg, tamrein og jerv er vanlige. Stabbursdalen er nordligste leveomr\xc3\xa5de for flere dyre- og fuglearter. _NEWLINE_Stabburselva er en av de 10 viktigste lakseelvene i Finnmark.\n_START_SECTION_\nKulturminner\n_START_PARAGRAPH_\nFangstgraver er spor etter eldre tiders villreinfangst, som p\xc3\xa5 1600-tallet ble avl\xc3\xb8st av tamreindrift. Reinen har i dag v\xc3\xa5r-, sommer- og h\xc3\xb8stbeite i omr\xc3\xa5det. I samenes f\xc3\xb8r-kristne religion hadde landskapet en sentral plass i det religi\xc3\xb8se livet. Enkelte fjell, innsj\xc3\xb8er og offersteiner ble ansett som hellige. Stabbursdalen har v\xc3\xa6rt en viktig del av n\xc3\xa6ringsgrunnlaget for den sj\xc3\xb8samiske befolkningen. Her er lange tradisjoner for jakt og fiske s\xc3\xa5 vel som f\xc3\xb4rsanking. Starrbeltene i Lompola ble f\xc3\xb8r i tiden sl\xc3\xa5tt til vinterf\xc3\xb4r, og t\xc3\xb8mmer til b\xc3\xa5t- og husbygging hentet lokalbefolkningen fra Stabbursdalen ved \xc3\xa5 fl\xc3\xb8tet t\xc3\xb8mmer ned Stabburselva. Den forsiktige, h\xc3\xb8stingsrettede bruken har satt sm\xc3\xa5 spor i landskapet.'